Všeobecné   záväzné   nariadenie

obce    R a k o v i c e 

č. 8

O   URČENÍ   VÝŠKY   PRÍSPEVKU 
NA   ČIASTOČNÚ   ÚHRADU   NÁKLADOV
 V   ŠKOLÁCH   A   ŠKOLSKÝCH ZARIADENIACH,   KTORÝCH ZRIAĎOVATEĽOM JE   OBEC   RAKOVICE

Obecné zastupiteľstvo v Rakoviciach na základe ustanovenia § 6 zákona SNR č. 369/1990 Zb. o obecnom zriadení v znení neskorších predpisov a v súlade so zákonom  NR SR č. 245/2008 Z. z. o výchove a vzdelávaní (školský zákon), ktorým sa dopĺňa zákon č.596/2003 Z. z. o štátnej správe v školstve a školskej samospráve v znení neskorších predpisov vydáva  pre územie obce Rakovice  toto 

VŠEOBECNE ZÁVÄZNÉ NARIADENIE č.  8
o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je obec Rakovice 
(nariadenie o určení výšky príspevku v školách a školských zariadeniach)

§ 1
Účel a predmet 

(1)	Toto všeobecne záväzné nariadenie (ďalej len „nariadenie“) určuje výšku príspevku na čiastočnú úhradu nákladov v školách a školských zariadeniach,  ktorých zriaďovateľom je obec Rakovice (ďalej len „príspevky v školách a školských zariadeniach“).
(2)	Nariadenie sa vydáva pre školu – materskú školu a školské zariadenia – školský klub detí, školské stredisko záujmovej činnosti  a  školskú jedáleň, ktorých zriaďovateľom je obec Rakovice:
2.1.	škola : Materská škola pri Základnej škole Rakovice, 922 08  Rakovice č. 100
2.2.	školský klub detí: Školský klub detí pri Základnej škole s materskou školou Rakovice, 922 08  Rakovice č. 15 
2.3.	školské stredisko záujmovej činnosti: Školské stredisko záujmovej činnosti pri Základnej škole s materskou školou Rakovice, 922 08  Rakovice č. 15
2.4.	zariadenie školského stravovania: Školská jedáleň pri Základnej škole s materskou školou Rakovice, 922 08  Rakovice č. 100

§ 2
Druhy príspevkov v školách a školských zariadeniach 

Príspevky v školách a školských zariadeniach upravené v tomto nariadení zahŕňajú:
a)	príspevok za pobyt dieťaťa v materskej škole,
b)	príspevok na činnosť  školského klubu detí,
c)	príspevok na činnosť školského strediska záujmovej činnosti,
d)	príspevok na čiastočnú úhradu nákladov v školskej jedálni.

§ 3
Príspevok za pobyt dieťaťa  v materskej škole
 
(1)	Za pobyt dieťaťa v materskej škole prispieva zákonný zástupca na čiastočnú úhradu výdavkov v materskej škole mesačne na jedno dieťa sumou  5,00 €. 
(2)	Na čiastočnú úhradu výdavkov spojenú s pobytom dieťaťa v MŠ prispieva zákonný zástupca, resp. dospelá osoba mesačne určenou výškou príspevku, ktorý je príjmom rozpočtu obce Rakovice.
(3)	Príspevok v materskej škole sa neuhrádza za dieťa: 
a)	ktoré má jeden rok pred plnením povinnej školskej dochádzky,
b)	ak zákonný zástupca dieťaťa predloží riaditeľovi Základnej školy s materskou  školou doklad o tom,   že je poberateľom dávky v hmotnej núdzi a príspevkov k dávke v hmotnej núdzi podľa zákona č. 599/2003 Z.z. o pomoci v hmotnej núdzi a o zmene  a doplnení niektorých zákonov v znení neskorších predpisov,
c)	ktoré je umiestnené v zariadení na základe rozhodnutia súdu,
d)	ktoré má prerušenú dochádzku do materskej školy na viac ako 30 po sebe nasledujúcich kalendárnych dní. Prerušenie dochádzky z dôvodu choroby alebo rodinných dôvodov musí zákonný zástupca preukázať lekárskym potvrdením alebo čestným prehlásením, 
e)	ktoré nedochádzalo do materskej školy v čase školských prázdnin alebo bola  prerušená  prevádzka materskej školy zapríčinená zriaďovateľom alebo inými závažnými dôvodmi; v týchto prípadoch uhrádza zákonný zástupca pomernú  časť určeného príspevku.	
(4) Príspevok sa uhrádza vopred do 10. dňa v kalendárnom mesiaci v hotovosti do pokladne Základnej  školy s materskou školou Rakovice.  
      
     § 4
Príspevok na činnosť školského klubu detí
 
(1)	Na čiastočnú úhradu nákladov spojených s činnosťou školského  klubu prispieva zákonný zástupca žiaka mesačne na jedného žiaka sumou  2,00 €.  
(2)	Príspevok sa uhrádza vopred do 10. dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza, v hotovosti do pokladne Základnej  školy s materskou školou. 
(3)	Zriaďovateľ školského klubu detí môže rozhodnúť o znížení  alebo odpustení príspevku na činnosť školského klubu detí. Príspevok v školskom klube detí sa neuhrádza za žiaka, ak zákonný zástupca žiaka o to písomne požiada zriaďovateľa – Obec Rakovice prostredníctvom  riaditeľa Základnej školy s materskou školou Rakovice a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

§ 5
Príspevok na čiastočnú úhradu nákladov v školskom stredisku záujmovej činnosti
 
(1) Na čiastočnú úhradu nákladov spojených s činnosťou školského  strediska záujmovej činnosti prispieva zákonný zástupca žiaka mesačne sumou nasledovne:
a)	príspevok vo výške  2,00 €  platia žiaci, ktorí navštevujú ZŠ Veselé, ZŠ Borovce a ZŠ Rakovice,
b)	príspevok vo výške 4,00 €  platia žiaci, ktorí sú z obcí Rakovice, Borovce a Veselé a iných obcí a nenavštevujú ZŠ Veselé, ZŠ Borovce a ZŠ Rakovice, teda žiadnu školu v spoločnom školskom obvode obce Rakovice,
c)	príspevok vo výške  2,00 €   platia študenti stredných škôl, ktorí odovzdajú do Školského strediska záujmovej činnosti v Rakoviciach vzdelávací poukaz,
d)	príspevok vo výške 4,00 €  platia študenti stredných škôl, ktorí neodovzdajú do  Školského strediska záujmovej činnosti v Rakoviciach vzdelávací preukaz,
e)	žiaci a študenti navštevujúci dva a viac platených krúžkov v Školskom stredisku záujmovej činnosti pri ZŠ s MŠ v Rakoviciach budú platiť mesačné príspevky na čiastočnú úhradu nákladov spojených s činnosťou Školského strediska záujmovej činnosti pri ZŠ s MŠ Rakovice iba za účasť vo dvoch záujmových krúžkoch a od platby ďalších mesačných príspevkov v záujmových krúžkoch sú oslobodení.  
(2) Príspevok sa uhrádza vopred do 10. dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza,  v hotovosti do pokladne Základnej  školy s materskou školou. 
(3) Zriaďovateľ školského strediska záujmovej činnosti môže rozhodnúť o znížení alebo odpustení príspevku. Príspevok v školskom stredisku záujmovej činnosti sa neuhrádza za žiaka, ak zákonný zástupca žiaka o to písomne požiada zriaďovateľa – Obec Rakovice prostredníctvom riaditeľa Základnej školy s materskou školou Rakovice a predloží mu doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu.

§ 6
Výška príspevku na čiastočnú úhradu nákladov a podmienky úhrady v školskej jedálni
 
(1)	Školská jedáleň poskytuje stravovanie deťom a žiakom za čiastočnú úhradu nákladov na nákup potravín podľa vekových kategórií stravníkov v súlade s finančnými pásmami bez úhrady režijných nákladov na výrobu, výdaj jedál a nápojov, ktoré uhrádza zákonný  zástupca nasledovne: 
a) Materská škola (stravníci  od 2 – 6 rokov, desiata, obed, olovrant) :   1,19 €, 
    z toho desiata :0,28  €,  obed :  0,68 €,   olovrant : 0,23 €  
b) Základná škola I. stupeň (stravníci  od 6 – 11 rokov)  obed :  1,01 €,
c) Základná škola II. stupeň (stravníci od 11 – 15 rokov)  obed :   1,09 €, 
(2)	Školská jedáleň poskytuje stravovanie zamestnancom škôl a školských zariadení a iným fyzickým osobám so súhlasom zriaďovateľa a príslušného regionálneho úradu verejného zdravotníctva. Uvedení stravníci prispievajú na čiastočnú úhradu nákladov na nákup potravín  nasledovne:
a) Zamestnanci  (obed) :      1,19 €,
b) Cudzí stravníci a dôchodcovia (obed) :    1,19 €. 
Dospelí stravníci – zamestnanci a cudzí stravníci prispievajú okrem nákladov na nákup potravín  aj na čiastočnú úhradu nákladov na réžiu vo výške 1,0 €.   
(3) Na základe zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny SR možno poskytnúť dotáciu na podporu výchovy k stravovacím návykom dieťaťa ohrozeného sociálnym vylúčením na zabezpečenie obeda a iného jedla v materskej škole a v základnej škole na dieťa, ktoré navštevuje materskú školu alebo základnú školu a žije v rodine, ktorej sa poskytuje dávka a príspevky alebo ktorej príjem je najviac vo výške životného minima podľa osobitného predpisu. Dotácia na podporu výchovy k stravovacím návykom sa poskytuje na každý deň, v ktorom sa dieťa zúčastnilo výchovného a vzdelávacieho procesu v materskej škole a na vyučovaní v základnej škole a odobralo stravu, obed alebo iné jedlo. Dotácia sa poskytuje na dieťa na každý deň na obed najviac v sume 1 euro na dieťa a na iné jedlo najviac v sume 0,35 eura na dieťa. Úhrn súm je najviac 1 euro. Zákonný zástupca dieťaťa v materskej škole alebo základnej škole, ktorého dieťaťu sa poskytuje dotácia na stravu, je povinný doplatiť potrebnú sumu do stravnej jednotky poskytovanej jeho dieťaťu.    
(4) Príspevok sa uhrádza do 20. dňa v mesiaci vopred  na nasledujúci mesiac s výnimkou septembra, kedy je stravník povinný zaplatiť príspevok najneskôr do 20.9. na dva mesiace súčasne, t.j. september a október naraz.  

§ 7
Spoločné a záverečné ustanovenia

(1)	Obec ako zriaďovateľ školy a školských zariadení môže rozhodnúť o znížení alebo odpustení príspevku podľa §§ 4,5 tohto nariadenia, ak zákonný zástupca neplnoletého žiaka o to písomne požiada a predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa zákona č. 599/2003 o pomoci v hmotnej núdzi a o zmene a doplnení niektorých zákonov v znení neskorších predpisov. 
(2)	Žiadosti spolu s dokladmi predkladá zákonný zástupca prostredníctvom školy alebo školského zariadenia zriaďovateľovi. O žiadostiach rozhoduje starosta obce.  
(3)	Platnosť dokladu, ktorí potvrdzuje, že zákonný zástupca dieťaťa alebo žiaka je poberateľom dávky v hmotnej núdzi a príspevku k dávke v hmotnej núdzi predloženého v I. polroku školského roka riaditeľovi školy končí 31. januára daného školského roku. Platnosť dokladu predloženého v II. polroku školského roka riaditeľovi školy končí k 31. augustu daného školského roka.  
(4)	Toto všeobecne záväzné nariadenie schválilo Obecné zastupiteľstvo obce  Rakovice  dňa 11.12.2009 uznesením OZ č. 108/2009.
(5)	Dodatok č. 1 k VZN č. 8 bol schválený dňa 15.4.2011 na zasadnutí OZ v Rakoviciach. 
(6)	Dodatok č. 2 k VZN č. 8 bol schválený dňa 19.8.2011 na zasadnutí OZ v Rakoviciach.
(7)	Toto všeobecne záväzné nariadenie nadobúda účinnosť dňom 01.01.2010, dodatok č. 1 k VZN č. 8 nadobúda účinnosť dňa 1.5.2011, dodatok č. 2 k VZN č. 2 nadobúda účinnosť dňa 1.9.2011.
(8)	Zmeny a doplnky tohto všeobecne záväzného nariadenia schvaľuje Obecné zastupiteľstvo obce Rakovice.

 
V Rakoviciach, dňa 19.8.2011                                                                                                             

								
Návrh VZN vyvesený na úradnej tabuli v obci Rakovice dňa 01.12.2009 

VZN schválené dňa  11.12.2009

VZN vyvesené dňa 14.12.2009

  Dušan Daloš
                                                                                          starosta obce Rakovice